"Setswana Puo ya Gae (HL)/P2 5 DBE/Ngwanaitseele 2021 NSC – Kaedi Ya Go Tshwaya KAROLO YA B: PADI POTSO 6: POTSO YA TLHAMO ELA TLHOKO: Mo tlhamong ya motlhatlhojwa go tshwanetse ga akarediwa dintlha tse di fa tlase. Go tlaa dirisiwa ruboriki ya maduo a a kana ka 25 go tshwaya tiro ya motlhatlhojwa. LEBA SEIPONE – Kabelo Kgatea  Tlhagiso e e reng leina le ya boreelelong/lebe seromo ke boammaaruri gonne re fitlhela maitsholo, dimelo tsa baanelwa le ditiragalo tse ba di dirang di nyalana le maina a ba a teilweng go supa fa leina le roma.  Bokao jwa leina Gokatweng, ke gore ga go sepe se se ka tlholang se buiwa kgotsa se dirwa gonne go setse go diragetse. Go supa fa leina lebe e le seromo, Gokatweng o ne a tshola ngwana le monna wa Mosweu, ntswa se, e le moila mo setsong sa Bantsho, fela go ne go se kitla go dirwa sepe ka a setse a tshotswe gonne Setswana se re o tlaa tsholwa leng e seng o tlaa gola leng.  Gokatweng o ne a atlholelwa botshelo jwa gagwe jotlhe kwa kgolegelong ka ntlha ya fa a ne a ikamantse le Mokwepa mo tirong ya gagwe ya go retla batho. Go ne go se sepe se Motswagauteng a ka tlholang a se dira ka e ne e le gone a bonang mmaagwe kwa kgotlatshekelo mme a atlholelwa botshelo botlhe kwa kgolegelong. O ne a tshwanelwa ke go amogela le go itlhoboga ka se se setseng se diragetse.  Gokatweng o romela ngwana ka tekisi kwa go mmaagwe mme go ne go se kitla go dirwa sepe ka ngwana a setse a rometswe gae.  Mosala leina la gagwe le ile boreelelong gonne go tswa kwa GaLowe, mo lelapeng, fa go na le ngwana wa mosimane o bidiwa mosalagae ka e tlaa nna ena yo o tlhokomelang lelapa fa basetsana bona ba tsewa ka ntlha ya kgole ya lenyalo.  Mo lelapeng la gaabo, Mosala ke ena yo o neng a sala a le esi ka bobedi jwa batsadi ba gagwe bo ne ba ithobalela, mme kgaitsadie ena a ne a atlholelwa botshelo jwa gagwe botlhe kwa kgolegelong. Go supa fa leina le roma, o ne a boa kwa bokgwelwa, mme a fitlha a koba setlogolo sa gagwe le go se amoga boswa jo rraagwemogolo a neng a mo abetse bona ka ena a ne a ineile naga. Fa setlogolo sa gagwe se se na go ngweega, o sala a le esi mo lelapeng le go tsenelela leruo le batsadi ba gagwe ba neng ba le kgobokantse. Seno ke sesupo sa gore leina le a roma.  Leina la ga Mokwepa le ile boreelelong ka semelo le mekgwa ya gagwe e ne e tsamaisana le yona noga ya mokwepa ka sebele, e e itsiweng ka go kobonya batho diphogwana ba sa e bone. Go supa fa ditiro tsa motho di latela leina la gagwe, o ne a gapa ka dikgoka le go bolaya batho, mme morago a ba retle. A boe a ba kute meriri a ye go e rekisetsa bonkadilatlha le masankoma ka tlhotlhwa e e kwa godimo bogolosegolo jang ya Basweu le ya Bammala. Kgwebo e ya go retla le go bolaela batho meriri ya bona ga ga Mokwepa, ke sesupo sa gore maina a a tewang bana a tota a roma kwa ntle ga pelaelo epe.  Mosadimogolo Ijelele o neela ngwana leina la Motswagauteng ka mmaagwe a mo rometse ka thekesi e le sephuthelwana go tswa kwa Gauteng. Motswagauteng fela jaaka leina la gagwe, o ne a dira ditiro tse di dirwang ke batho ba ba tswang kwa Gauteng go supa fa leina le ya boreelelong, sekao, fa malomaagwe Motswagauteng a mo itaya, o tsena ka lenga la seloko ntswa bana ba kwa magaeng ba metlheng eo ba ne ba se kitla ba dira jalo. Kwalololo e ileditswe Phetla"